ROZHODNUTIE KOMISIE
z 31. mája 2005,
ktorým sa povoľuje Španielsku, aby predĺžilo na obdobie troch rokov uplatňovanie prechodného opatrenia, ktorým sa z kompenzačnej pomoci vylučujú tie produkty uvádzané na trh, ktoré pochádzajú z nových banánových plantáží vysadených od 1. júna 2002
[oznámené pod číslom K(2005) 1605]
(Iba španielsky text je autentický)
(2005/410/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi (1), a najmä na jeho článok 12 ods. 9 druhý pododsek,
keďže:
(1)
Článok 12 ods. 9 nariadenia (EHS) č. 404/93 ustanovuje, že členskému štátu sa môže povoliť, aby zaviedol prechodné opatrenie vylučujúce z kompenzačnej pomoci tie produkty uvádzané na trh, ktoré pochádzajú z nových banánových plantáží, pokiaľ podľa členského štátu existuje riziko pre udržateľný rozvoj výrobných zón, najmä pre ochranu životného prostredia, ochranu pôd a charakteristické krajinné znaky.
(2)
Rozhodnutím 2002/414/ES (2) Komisia povolila Španielsku, aby zaviedlo na obdobie troch rokov prechodné opatrenie vylučujúce z kompenzačnej pomoci tie produkty uvádzané na trh, ktoré pochádzajú z nových banánových plantáží vysadených od 1. júna 2002.
(3)
Španielsko predložilo Komisii 15. apríla 2005 žiadosť o povolenie na predĺženie opatrenia na obdobie ďalších troch rokov, ktorým sa na Kanárskych ostrovoch vylučujú z kompenzačnej pomoci tie produkty uvádzané na trh, ktoré pochádzajú z nových banánových plantáží vysadených od 1. júna 2002. Žiadosť je odôvodnená tým, že je potrebné konsolidovať pozitívne účinky vyvolané uplatňovaním opatrenia zavedeného v júni 2002 najmä s cieľom odradiť od rozvíjania nových plantáží mimo tradičných oblastí produkcie, chrániť životné prostredie, najmä pokiaľ ide o využívanie vodných zdrojov, zabezpečovať stabilitu pôd a socioekonomickú stabilitu, ako aj zachovávať charakteristické krajinné znaky.
(4)
Na základe preskúmania žiadosti o predĺženie opatrenia vylučujúceho z kompenzačnej pomoci produkty počas obdobia troch rokov, ktorú predložilo Španielsko, sa preukázalo, že táto žiadosť je v súlade s cieľmi a ustanoveniami článku 12 ods. 9 nariadenia (EHS) č. 404/93. Táto žiadosť by sa preto mala prijať.
(5)
Opatrenia stanovené týmto rozhodnutím sú v súlade so stanoviskom Riadiaceho výboru pre banány,
PRIJALA TOTO ROZHODNUTIE:
Článok 1
Žiadosť o predĺženie opatrenia vylučujúceho z kompenzačnej pomoci uvedenej v článku 12 ods. 9 nariadenia (EHS) č. 404/93 na obdobie troch rokov produkty pochádzajúce z nových banánových plantáží vysadených od 1. júna 2002, schváleného na základe rozhodnutia 2002/414/ES, ktorú Španielsko predložilo Komisii, sa prijíma.
Článok 2
Toto rozhodnutie je určené Španielskemu kráľovstvu.
V Bruseli 31. mája 2005